LT Europos Sąjungos oficialusis leidinys C 159/19

Pranešimas apie antidempingo tyrimo dėl tam tikrų plastikinių maišelių ir krepšelių, kurių kilmės šalys yra Kinijos Liaudies Respublika, Malaizija ir Tailandas, importo, inicijavimą

(2005/C 159/07)

Pagal Tarybos reglamento (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių (1) (toliau — pagrindinis reglamentas) 5 straipsnį Komisija gavo skundą, kuriame teigiama, kad tam tikri plastikiniai maišeliai ir krepšeliai, kurių kilmės šalys yra Kinijos Liaudies Respublika, Malaizija ir Tailandas (toliau — tiriamosios šalys) yra importuojami dempingo kaina, ir dėl to Bendrijos pramonei daroma didelė žala.

1. Skundas

Tokį skundą 2005 m. gegužės 17 d. gamintojų, pagaminančių didžiąją dalį, šiuo atveju daugiau nei 25 %, Bendrijoje pagaminamų tam tikrų plastikinių maišelių ir krepšelių, vardu pateikė trisdešimt tam tikrų plastikinių maišelių ir krepšelių gamintojų iš Europos (toliau — skundo pateikėjas).

2. Prekė

Tariamai dempingo kaina parduodama prekė yra tam tikri plastikiniai maišeliai ir krepšeliai, kurių sudėtyje yra mažiausiai 20 % polietileno, kurių storis ne daugiau kaip 100 mikrometrų ir kurių kilmės šalys yra Kinijos Liaudies Respublika, Malaizija ir Tailandas (toliau — svarstomoji prekė), paprastai klasifikuojami KN kodais ex 3923 21 00, ex 3923 29 10 ir ex 3923 29 90. Šie KN kodai pateikiami tik informacijos tikslais.

3. Įtarimas taikius dempingą

Įtarimas Malaizijai ir Tailandui taikius dempingą grindžiamas apskaičiuotos normaliosios vertės palyginimu su svarstomosios prekės eksporto į Bendriją kainomis.

Remdamasis pagrindinio reglamento 2 straipsnio 7 dalies nuostatomis, skundo pateikėjas pagal apskaičiuotą normaliąją vertę šio pranešimo 5.1 dalies d punkte minimoje rinkos ekonomikos šalyje nustatė normaliąją vertę Kinijos Liaudies Respublikai. Įtarimas taikius dempingą yra grindžiamas tokiu būdu apskaičiuotos normaliosios vertės palyginimu su svarstomosios prekės eksporto kainomis, kuriomis ji parduodama eksportui į Bendriją.

Atsižvelgiant į tai, apskaičiuoti dempingo skirtumai visų tiriamųjų eksportuojančių šalių atžvilgiu yra dideli.

4. Įtarimas padarius žalą

Skundo pateikėjas pateikė įrodymų, kad apskritai išaugo svarstomosios prekės importas iš Kinijos Liaudies Respublikos, Malaizijos ir Tailando, vertinant absoliučiais skaičiais ir užimama rinkos dalimi.

Teigiama, kad svarstomosios importuojamos prekės kiekiai bei kainos ir toliau, be kitų pasekmių, turėjo neigiamos įtakos Bendrijos pramonei tenkančiai rinkos daliai, parduotiems kiekiams ir kainų lygiui, ir tai iš esmės neigiamai paveikė bendrus Bendrijos pramonės veiklos rezultatus ir finansinę padėtį.

5. Procedūra

Pasikonsultavusi su Patariamuoju komitetu ir nustačiusi, kad Bendrijos pramonė pateikė skundą arba toks skundas buvo pateiktas jos vardu, ir kad yra pakankamai įrodymų, pagrindžiančių tyrimo procedūros inicijavimą, Komisija pradeda tyrimą pagal pagrindinio reglamento 5 straipsnį.

5.1. Dempingo ir žalos nustatymo procedūra

Tyrimo metu bus nustatyta, ar svarstomoji prekė, kurios kilmės šalys yra Kinijos Liaudies Respublika, Malaizija ir Tailandas, yra parduodama dempingo kaina, ir ar šis dempingas padarė žalą.

a) Atranka

Atsižvelgdama į akivaizdžiai didelį šiame tyrime dalyvaujančių šalių skaičių, Komisija, remdamasi pagrindinio reglamento 17 straipsniu, gali nuspręsti taikyti atranką.

i) Kinijos Liaudies Respublikos, Malaizijos ir Tailando eksportuotojų ir (arba) gamintojų atranka

Siekiant sudaryti Komisijai galimybę nuspręsti, ar atranka yra būtina, o jei būtina, atrinkti eksportuotojus ir (arba) gamintojus, visų eksportuotojų ir (arba) gamintojų arba jų vardu veikiančių atstovų prašoma pranešti apie save Komisijai ir per 6 dalies b punkto i papunktyje nustatytą laiką bei 7 dalyje nustatyta forma pateikti toliau nurodytą informaciją apie savo bendrovę ar bendroves:

— pavadinimas, adresas, el. pašto adresas, telefono, fakso ir (arba) telekso numeriai ir kontaktinis asmuo,

— apyvarta vietos valiuta ir svarstomosios prekės, parduotos eksportui į Bendriją 2004 m., kiekis metrinėmis tonomis,

— svarstomosios prekės apyvarta vietos valiuta ir pardavimo apimtis metrinėmis tonomis vidaus rinkoje 2004 m.,

— ar bendrovė ketina prašyti nustatyti individualų dempingo skirtumą2 (tik gamintojai gali prašyti nustatyti individualų dempingo skirtumą),

— tiksli bendrovės veikla, susijusi su svarstomosios prekės gamyba,

— visų susijusių bendrovių (2), dalyvaujančių svarstomosios prekės gamyboje ir (arba) pardavime (eksportui ir (arba) vidaus rinkai), pavadinimai ir tiksli veikla,

— visa kita svarbi informacija, kuri padėtų Komisijai atlikti atranką,

— nuoroda, ar bendrovė arba bendrovės sutinka dalyvauti atrankoje, t. y. atsakyti į klausimyną ir leisti atlikti tyrimą vietoje.

Komisija, kad gautų informaciją, kuri, jos nuomone, yra reikalinga atrenkant eksportuotojus ir (arba) gamintojus, papildomai kreipsis į eksportuojančių šalių valdžios institucijas ir visas žinomas eksportuotojų ir (arba) gamintojų asociacijas.

ii) Importuotojų atranka

Siekiant sudaryti Komisijai galimybę nuspręsti, ar atranka yra būtina, o jei būtina, atlikti atranką, visų importuotojų arba jų vardu veikiančių atstovų prašoma pranešti apie save Komisijai ir per 6 dalies b punkto i papunktyje nustatytą laiką bei 7 dalyje nustatyta forma pateikti toliau nurodytą informaciją apie savo bendrovę ar bendroves:

— pavadinimas, adresas, el. pašto adresas, telefono, fakso ir (arba) telekso numeriai ir kontaktinis asmuo,

— visa bendrovės apyvarta eurais 2004 m.,

— bendras darbuotojų skaičius,

— tiksli bendrovės veikla, susijusi su svarstomosios prekės gamyba,

— svarstomosios prekės, kurios kilmės šalys yra Kinijos Liaudies Respublika, Malaizija ir Tailandas, importo į Bendrijos rinką ir perpardavimo joje 2004 m. apimtis metrinėmis tonomis ir vertė eurais,

— visų susijusių bendrovių, dalyvaujančių svarstomosios prekės gamyboje ir (arba) pardavime, pavadinimai ir tiksli veikla,

— visa kita svarbi informacija, kuri padėtų Komisijai atlikti atranką,

— nuoroda, ar bendrovė arba bendrovės sutinka dalyvauti atrankoje, t. y. atsakyti į klausimyną ir leisti atlikti tyrimą vietoje.

Komisija, kad gautų informaciją, kuri, jos nuomone, yra reikalinga atrenkant importuotojus, papildomai kreipsis į visas žinomas importuotojų asociacijas.

iii) Bendrijos gamintojų atranka

Atsižvelgdama į tai, kad skundą remia daugelis Bendrijos gamintojų, Komisija ketina ištirti Bendrijos pramonei padarytą žalą atrankos būdu.

Siekiant sudaryti Komisijai galimybę atlikti atranką, visi Bendrijos gamintojai raginami per 6 dalies b punkto i papunktyje nustatytą terminą pateikti toliau nurodytą informaciją apie savo bendrovę arba bendroves:

— pavadinimas, adresas, el. pašto adresas, telefono, fakso ir (arba) telekso numeriai ir kontaktinis asmuo,

— visa bendrovės apyvarta eurais 2004 m.,

— tiksli bendrovės veikla, susijusi su svarstomosios prekės gamyba,

— Bendrijos rinkoje pagamintos svarstomosios prekės pardavimo 2004 m. vertė eurais,

— Bendrijos rinkoje pagamintos svarstomosios prekės pardavimo kiekis 2004 m. metrinėmis tonomis,

— svarstomosios prekės gamybos kiekis metrinėmis tonomis 2004 m.,

— visų susijusių bendrovių, dalyvaujančių svarstomosios prekės gamyboje ir (arba) pardavime, pavadinimai ir tiksli veikla;

— visa kita svarbi informacija, kuri padėtų Komisijai atlikti atranką,

— nuoroda, ar bendrovė arba bendrovės sutinka dalyvauti atrankoje, t. y. atsakyti į klausimyną ir leisti atlikti tyrimą vietoje.

iv) Galutinė atranka

Visos suinteresuotosios šalys, kurios nori pateikti bet kokią atrankai svarbią informaciją, privalo tai padaryti per 6 dalies b punkto ii papunktyje nustatytą laiką.

Galutinę atranką Komisija ketina atlikti pasitarusi su suinteresuotosiomis šalimis, kurios pranešė apie pageidavimą būti įtrauktomis į atranką.

Atrinktos bendrovės privalo atsakyti į klausimyną per 6 dalies b punkto iii papunktyje nustatytą laiką ir privalo bendradarbiauti atliekant tyrimą.

Jei bendradarbiaujama nepakankamai, Komisija, remdamasi pagrindinio reglamento 17 straipsnio 4 dalimi ir 18 straipsniu, gali padaryti išvadą atsižvelgdama į turimus faktus. Kaip paaiškinta 8 dalyje, išvada, padaryta remiantis turimais faktais, gali būti mažiau palanki atitinkamai šaliai.

b) Klausimynai

Komisija, siekdama gauti informaciją, kuri, jos nuomone, reikalinga tyrimui, nusiųs klausimynus atrinktiems Bendrijos gamintojams ir visoms Bendrijos gamintojų asociacijoms, atrinktiems Kinijos Liaudies Respublikos, Malaizijos ir Tailando eksportuotojams ir (arba) gamintojams, visoms eksportuotojų ir (arba) gamintojų asociacijoms, atrinktiems importuotojams, visoms asociacijoms, kurios įvardytos skunde, bei tiriamųjų eksportuojančių šalių valdžios institucijoms.

Kinijos Liaudies Respublikos, Malaizijos ir Tailando eksportuotojai ir (arba) gamintojai, prašantys nustatyti individualų dempingo skirtumą pagal pagrindinio reglamento 17 straipsnio 3 dalį ir 9 straipsnio 6 dalį, privalo pateikti atsakymus į klausimyną per šio pranešimo 6 dalies a punkto ii papunktyje nustatytą terminą. Todėl jie turi paprašyti klausimyno per 6 dalies a punkto i papunktyje nustatytą laiką. Tačiau šios šalys turėtų žinoti, kad, jei vyks eksportuotojų ir (arba) gamintojų atranka, Komisija vis dėlto gali nuspręsti jiems neapskaičiuoti individualaus dempingo skirtumo, jei eksportuotojų ir (arba) gamintojų bus tiek daug, kad individualus nagrinėjimas pernelyg apsunkintų tyrimą ir trukdytų jį užbaigti laiku.

c) Informacijos rinkimas ir klausymai

Visos suinteresuotosios šalys yra raginamos pareikšti savo nuomonę, pateikti ne tik atsakymus į klausimyną, bet ir kitą informaciją bei patvirtinamuosius įrodymus. Šią informaciją ir patvirtinamuosius įrodymus Komisija turi gauti per 6 dalies b punkto ii papunktyje nustatytą laiką.

Be to, Komisija gali išklausyti suinteresuotąsias šalis, jei jos pateikia prašymą, nurodantį, kad yra konkrečių priežasčių, dėl kurių jas reikėtų išklausyti. Tokį prašymą privaloma pateikti per 6 dalies a punkto iii papunktyje nustatytą laiką.

d) Rinkos ekonomikos šalies parinkimas

Remiantis pagrindinio reglamento 2 straipsnio 7 dalies a punktu, Jungtines Amerikos Valstijas numatoma pasirinkti tinkama rinkos ekonomikos šalimi, siekiant nustatyti normaliąją vertę Kinijos Liaudies Respublikai. Suinteresuotosios šalys yra raginamos per 6 dalies c punkte nustatytą terminą pateikti pastabas, ar šis pasirinkimas yra tinkamas.

e) Rinkos ekonomikos statusas

Kinijos Liaudies Respublikos eksportuotojams ir (arba) gamintojams, kurie teigia, kad jie veikia rinkos ekonomikos sąlygomis, ir pateikia pakankamai tai pagrindžiančių įrodymų, t. y. atitinka pagrindinio reglamento 2 straipsnio 7 dalies c punkte nustatytus kriterijus, normalioji vertė bus nustatyta pagal pagrindinio reglamento 2 straipsnio 7 dalies b punktą. Eksportuotojai ir (arba) gamintojai, kurie ketina pateikti tinkamai pagrįstus prašymus, tai privalo padaryti per šio pranešimo 6 dalies d punkte nustatytą laiką. Komisija išsiųs prašymo formas visiems skunde įvardytiems Kinijos Liaudies Respublikos eksportuotojams ir (arba) gamintojams, visoms skunde įvardytoms eksportuotojų ir (arba) gamintojų asociacijoms, o taip pat Kinijos Liaudies Respublikos valdžios institucijoms.

5.2. Bendrijos interesų įvertinimo procedūra

Remiantis pagrindinio reglamento 21 straipsniu ir įrodžius, kad yra vykdomas dempingas ir dėl jo buvo padaryta žala, bus sprendžiama, ar antidempingo priemonių priėmimas neprieštaraus Bendrijos interesams. Dėl šios priežasties Bendrijos pramonė, importuotojai, juos atstovaujančios asociacijos, atstovaujantys vartotojai ir atstovaujančios vartotojų organizacijos, jeigu jos įrodo, kad yra objektyvus ryšys tarp jų veiklos ir svarstomosios prekės, gali per 6 dalies a punkto ii papunktyje nustatytus bendrus terminus pranešti apie save ir pateikti informaciją Komisijai. Šalys, veikusios taip, kaip nurodyta pirmesniame sakinyje, gali prašyti būti išklausytos, nurodydamos konkrečias priežastis, dėl kurių jos turėtų būti išklausytos, per 6 dalies a punkto iii papunktyje nustatytą terminą. Reikėtų pažymėti, kad į informaciją, pateiktą pagal 21 straipsnį, bus atsižvelgta tik tuo atveju, jei pateikimo metu ji bus pagrįsta faktiniais įrodymais.

6. Terminai

a) Bendrieji terminai

(i) Šalims prašyti klausimyno ar kitų prašymo formų

Visos suinteresuotosios šalys turėtų kaip galima greičiau paprašyti klausimyno ar kitų prašymo formų, bet ne vėliau kaip po 10 dienų nuo šio pranešimo paskelbimo Europos Sąjungos oficialiajame leidinyje.

(ii) Šalims pranešti apie save, pateikti atsakymus į klausimyną ir kitą informaciją

Visos suinteresuotosios šalys, norinčios, kad tyrimo metu būtų atsižvelgta į jų pastabas, privalo pranešti apie save Komisijai, pareikšti savo nuomonę ir pateikti atsakymus į klausimyną arba kitą informaciją per 40 dienų nuo šio pranešimo paskelbimo Europos Sąjungos oficialiajame leidinyje, nebent būtų nurodyta kitaip. Atkreiptinas dėmesys į tai, kad daugumos pagrindiniame reglamente nustatytų procedūrinių teisių įgyvendinimas priklauso nuo to, ar šalis apie save pranešė per minėtą laikotarpį.

Tyrimui atrinktos bendrovės privalo pateikti atsakymus į klausimyną per 6 dalies b punkto iii papunktyje nustatytą terminą.

(iii) Klausymai

Be to, per tą patį 40 dienų laikotarpį visos suinteresuotosios šalys gali kreiptis į Komisiją, kad šioji jas išklausytų.

b) Konkretus terminas, per kurį turi būti atlikta atranka

(i) 5.1 dalies a punkto i papunktyje, 5.1 dalies a punkto ii papunktyje ir 5.1 dalies a punkto iii papunktyje nurodytą informaciją Komisija turėtų gauti per 15 dienų nuo šio pranešimo paskelbimo Europos Sąjungos oficialiajame leidinyje, nes Komisija ketina tartis dėl galutinės atrankos su atitinkamomis šalimis, kurios pareiškė norą dalyvauti atrankoje per 21 dieną nuo šio pranešimo paskelbimo Europos Sąjungos oficialiajame leidinyje.

(ii) Visą kitą svarbią atrankai informaciją, kaip nurodyta 5.1 dalies a punkto iv papunktyje, Komisija privalo gauti per 21 dieną nuo šio pranešimo paskelbimo Europos Sąjungos oficialiajame leidinyje.

(iii) Atrinktų šalių atsakymus į klausimyną Komisija privalo gauti per 37 dienas nuo pranešimo apie jų atrinkimą dienos.

c) Konkretus terminas, per kurį turi būti atrinkta rinkos ekonomikos šalis

Tyrimo šalys gali norėti pateikti savo pastabas dėl Jungtinių Amerikos Valstijų tinkamumo būti rinkos ekonomikos šalimi, kaip nurodyta šio pranešimo 5.1 dalies d punkte, nustatant normaliąją vertę Kinijos Liaudies Respublikai. Šias pastabas Komisija turi gauti per 10 dienų nuo šio pranešimo paskelbimo Europos Sąjungos oficialiajame leidinyje dienos.

d) Konkretus terminas prašymams dėl rinkos ekonomikos statuso ir (arba) individualaus režimo suteikimo pateikti

Tinkamai pagrįstus prašymus dėl rinkos ekonomikos statuso (kaip paminėta šio pranešimo 5.1 dalies e punkte) ir (arba) individualaus režimo suteikimo pagal pagrindinio reglamento 9 straipsnio 5 dalį Komisija turi gauti per 15 dienų nuo šio pranešimo paskelbimo Europos Sąjungos oficialiajame leidinyje.

7. Raštu pateikiama medžiaga, atsakymai į klausimyną ir susirašinėjimas

Visa suinteresuotųjų šalių medžiaga ir prašymai turi būti pateikiami raštu (ne elektronine forma, jeigu nenurodyta kitaip), nurodant suinteresuotosios šalies pavadinimą, adresą, el. pašto adresą, telefono, fakso ir (arba) telekso numerius. Visa rašytinė medžiaga, įskaitant informaciją, kurios prašoma šiame pranešime, atsakymus į klausimyną ir slaptą suinteresuotųjų šalių susirašinėjimą, ženklinama „Riboto naudojimo (3)“, ir, atsižvelgiant į pagrindinio reglamento 19 straipsnio 2 dalį, kartu pateikiamas neslaptas variantas, ženklinamas „Suinteresuotosioms šalims susipažinti“.

Komisijos adresas susirašinėjimui:

Commission européene Direction Générale du Commerce Directorate B Bureau J-79 5/16 B-1049 Brussels Faksas (32 2) 295 65 05

8. Atsisakymas bendradarbiauti

Tais atvejais, kai suinteresuotoji šalis atsisako leisti susipažinti su reikalinga informacija, jos nepateikia per nustatytą terminą arba akivaizdžiai trukdo tyrimui, teigiamos ar neigiamos išvados pagal pagrindinio reglamento 18 straipsnį gali būti daromos remiantis turimais faktais.

Paaiškėjus, kad suinteresuotoji šalis pateikė melagingą ar klaidinančią informaciją, į ją neatsižvelgiama, o remiamasi turimais faktais. Jei suinteresuotoji šalis nebendradarbiauja arba bendradarbiauja tik iš dalies ir dėl to išvados grindžiamos turimais faktais pagal pagrindinio reglamento 18 straipsnį, rezultatas tai šaliai gali būti mažiau palankus nei tuo atveju, jei ji būtų bendradarbiavusi.

9. Tyrimo tvarkaraštis

Pagal pagrindinio reglamento 6 straipsnio 9 dalį tyrimas bus baigtas per 15 mėnesių nuo šio pranešimo paskelbimo Europos Sąjungos oficialiajame leidinyje dienos. Pagal pagrindinio reglamento 7 straipsnio 1 dalį laikinosios priemonės gali būti įvestos ne vėliau kaip per 9 mėnesius nuo šio pranešimo paskelbimo Europos Sąjungos oficialiajame leidinyje dienos.

(1) OL L 56, 1996 3 6, p. 1, Reglamentas su paskutiniais pakeitimais, padarytais Tarybos reglamentu (EB) Nr. 461/2004 (OL L 77, 2004 3 13, p. 12).

(2) Nustatyti individualius dempingo skirtumus gali būti paprašyta pagal pagrindinio reglamento 17 straipsnio 3 dalį neatrinktoms bendrovėms, pagal pagrindinio reglamento 9 straipsnio 5 dalį dėl individualaus režimo tais atvejais, kurie yra susiję su ne rinkos ekonomikos šalims ir (arba) pereinamojo laikotarpio ekonomikos šalimis, o taip pat pagal pagrindinio reglamento 2 straipsnio 7 dalies b punktą bendrovėms, prašančioms suteikti rinkos ekonomikos statusą. Pastaba: prašant nustatyti individualų režimą, taikoma pagrindinio reglamento 9 straipsnio 5 dalis, o prašymams dėl rinkos ekonomikos statuso taikomas pagrindinio reglamento 2 straipsnio 7 dalies b punktas.

(3) Susijusių bendrovių reikšmės apibrėžimą žr. Komisijos reglamento (EEB) Nr. 2454/93, išdėstančio Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas, 143 straipsnyje (OL L 253, 1993 10 11, p. 1).